สรุปภาวะตลาดต่างประเทศ ประจำวันที่ 17 มี.ค. 2563
สรุปภาวะตลาดต่างประเทศ ประจำวันที่ 17 มี.ค. 2563
สรุปภาวะตลาดต่างประเทศ ประจำวันที่ 17 มี.ค. 2563
18 มี.ค. 2563

ดัชนีดาวโจนส์ตลาดหุ้นนิวยอร์กปิดพุ่งขึ้นกว่า 1,000 จุดเมื่อคืนนี้ (17 มี.ค.) โดยได้แรงหนุนจากมาตรการเยียวยาเศรษฐกิจของรัฐบาลสหรัฐ และจากการที่ธนาคารกลางสหรัฐ (เฟด) ประกาศแผนซื้อคืนพันธบัตรเพื่อเพิ่มสภาพคล่องในระบบการเงิน โดยมาตรการเหล่านี้มีเป้าหมายที่จะลดผลกระทบจากการแพร่ระบาดของไวรัสโควิด-19
ดัชนีเฉลี่ยอุตสาหกรรมดาวโจนส์ปิดที่ 21,237.38 จุด พุ่งขึ้น 1,048.86 จุด หรือ +5.20% ขณะที่ดัชนี S&amp;P500 ปิดที่ 2,529.19 จุด เพิ่มขึ้น 143.06 จุด หรือ +6.00% ส่วนดัชนี Nasdaq ปิดที่ 7,334.78 จุด เพิ่มขึ้น 430.19 จุด หรือ +6.23%
 
ตลาดหุ้นยุโรปปิดบวกเมื่อคืนนี้ (17 มี.ค.) โดยฟื้นตัวขึ้นจากระดับต่ำสุดในรอบเกือบ 7 ปี หลังได้แรงหนุนจากตลาดหุ้นสเปนซึ่งพุ่งขึ้นขานรับแผนการกระตุ้นเศรษฐกิจเพื่อรับมือผลกระทบจากการแพร่ระบาดของไวรัสโควิด-19 และตลาดหุ้นฝรั่งเศสได้แรงหนุน หลังนายเอ็มมานูเอล มาครง ประธานาธิบดีฝรั่งเศสยืนยันที่จะให้ความช่วยเหลือทางการเงินมากขึ้นแก่ภาคธุรกิจที่ได้รับผลกระทบจากโควิด-19
ดัชนี Stoxx Europe 600 บวก 2.26% ปิดที่ 291.07 จุด
ดัชนี CAC-40 ตลาดหุ้นฝรั่งเศสปิดที่ 3,991.78 จุด เพิ่มขึ้น 110.32 จุด หรือ +2.84%, ดัชนี DAX ตลาดหุ้นเยอรมันปิดที่ 8,939.10 จุด เพิ่มขึ้น 196.85 จุด หรือ +2.25% และดัชนี FTSE 100 ตลาดหุ้นลอนดอนปิดที่ 5,294.90 จุด เพิ่มขึ้น 143.82 จุด หรือ +2.79%
 
ตลาดหุ้นลอนดอนปิดปรับตัวขึ้นเมื่อคืนนี้ (17 มี.ค.) เนื่องจากนักลงทุนขานรับมาตรการของธนาคารกลางสหรัฐ (เฟด) ที่จะซื้อตราสารหนี้เอกชนระยะสั้น รวมถึงมาตรการช่วยเหลือภาคธุรกิจของอังกฤษที่ได้รับผลกระทบจากการแพร่ระบาดของไวรัสโควิด-19
ดัชนี FTSE 100 ตลาดหุ้นลอนดอนปิดที่ 5,294.90 จุด เพิ่มขึ้น 143.82 จุด หรือ +2.79%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงหลุดจากระดับ 27 ดอลลาร์/บาร์เรลเมื่อคืนนี้ (17 มี.ค.) เนื่องจากนักลงทุนยังคงวิตกกังวลเกี่ยวกับผลกระทบทางเศรษฐกิจ อันเนื่องมาจากการแพร่ระบาดของไวรัสโควิด-19 ขณะเดียวกันนักลงทุนจับตารายงานสต็อกน้ำมันดิบประจำสัปดาห์ของสหรัฐซึ่งมีกำหนดเปิดเผยในวันนี้
สัญญาน้ำมันดิบ WTI ส่งมอบเดือนเม.ย. ร่วงลง 1.75 ดอลลาร์ หรือ 6.1% ปิดที่ 26.95 ดอลลาร์/บาร์เรล ซึ่งเป็นระดับปิดต่ำสุดนับตั้งแต่เดือนก.พ. 2559
สัญญาน้ำมันดิบเบรนท์ส่งมอบเดือนพ.ค. ลดลง 1.32 ดอลลาร์ หรือ 4.4% ปิดที่ 28.73 ดอลลาร์/บาร์เรล ซึ่งเป็นระดับปิดต่ำสุดนับตั้งแต่เดือนม.ค. 2559
 
สัญญาทองคำตลาดนิวยอร์กปิดทะยานขึ้นเมื่อคืนนี้ (17 มี.ค.) ทำสถิติปิดในแดนบวกเป็นวันแรกในรอบ 6 วันทำการ หลังจากธนาคารกลางสหรัฐ (เฟด) ประกาศอัดฉีดสภาพคล่องในระบบการเงินด้วยการซื้อคืนพันธบัตรเป็นวงเงิน 5 แสนล้านดอลลาร์ นอกจากนี้ สัญญาทองคำยังได้แรงหนุนจากคำสั่งซื้อสินทรัพย์ปลอดภัย ท่ามกลางการแพร่ระบาดของไวรัสโควิด-19
สัญญาทองคำตลาด COMEX (Commodity Exchange) ส่งมอบเดือนเม.ย. พุ่งขึ้น 39.3 ดอลลาร์ หรือ 2.64% ปิดที่ 1,525.8 ดอลลาร์/ออนซ์
สัญญาโลหะเงินส่งมอบเดือนพ.ค. ลดลง 32.1 เซนต์ หรือ 2.5% ปิดที่ 12.495 ดอลลาร์/ออนซ์
สัญญาพลาตินัมส่งมอบเดือนเม.ย. เพิ่มขึ้น 7.6 ดอลลาร์ หรือ 1.16% ปิดที่ 665.3 ดอลลาร์/ออนซ์
สัญญาพัลลาเดียมส่งมอบเดือนมิ.ย. ลดลง 4.50 ดอลลาร์ หรือ 0.3% ปิดที่ 1,509.60 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (17 มี.ค.) หลังจากรัฐบาลสหรัฐประกาศมาตรการเยียวยาเศรษฐกิจ อันเนื่องมาจากผลกระทบของไวรัสโควิด-19 ขณะที่นักลงทุนจับตาข้อมูลเศรษฐกิจที่สำคัญของสหรัฐในสัปดาห์นี้ ซึ่งรวมถึงตัวเลขการเริ่มสร้างบ้านและการอนุญาตก่อสร้างประจำเดือนก.พ.
ดอลลาร์สหรัฐแข็งค่าเมื่อเทียบกับเงินเยน ที่ระดับ 107.82 เยน จากระดับ 106.15 เยน และแข็งค่าเมื่อเทียบกับฟรังก์สวิส ที่ระดับ 0.9614 ฟรังก์ จากระดับ 0.9470 ฟรังก์ นอกจากนี้ ดอลลาร์สหรัฐยังแข็งค่าเมื่อเทียบกับดอลลาร์แคนาดา ที่ระดับ 1.4227 ดอลลาร์แคนาดา จากระดับ 1.3980 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1000 ดอลลาร์ จากระดับ 1.1168 ดอลลาร์ ขณะที่เงินปอนด์อ่อนค่าลงแตะที่ระดับ 1.2094 ดอลลาร์ จากระดับ 1.2234 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.5992 ดอลลาร์สหรัฐ จากระดับ 0.6126 ดอลลาร์สหรัฐ